Seppo Mattinen

Seppo Mattinen (21. tammikuuta 1930 Helsinki – 13. tammikuuta 2022) oli suomalaissyntyinen tanskalainen taidemaalari ja -graafikko, joka asui vuodesta 1954 Tanskassa ja 1980-luvun keskivaiheilta alkaen Italiassa. Hänet tunnetaan Suomea paremmin Tanskassa värikkäästä, naivistisesta ja humoristisesta tyylistään sekä maalauksissaan että puupiirroksissaan, aiheina ihmishahmot, sisänäkymät ja asetelmat. Marc Chagallia, Giorgio de Chiricoa ja Henri Rousseauta ihaileva Mattinen käytti usein niin sanottua ideaperspektiiviä: tärkeät asiat ovat kuvassa isoja, vähemmän tärkeät pienempiä.

Mattinen syntyi Helsingissä uskonnolliseen ja usein asuinpaikkaa vaihtaneeseen perheeseen. Hän opiskeli Taideteollisessa oppilaitoksessa, Göteborgin Slöjdföreningens skolassa sekä vuodesta 1954 Kööpenhaminassa Tanskan kuninkaallisessa taideakatemiassa. Hän jäi asumaan Tanskaan, jossa hän toimi kööpenhaminalaisessa Grønningen- ja odenselaisessa Den blå Citron -taiteilijaryhmässä. Mattinen sai vaikutteita myös Arthur Køpckeltä ja Fluxus-taiteilijaryhmältä.

Mattisen töitä on muun muassa Tanskan valtion taidemuseon, Malmön museon, Tukholman Moderna Museetin, Lontoon British Museumin ja Victoria & Albert Museumin sekä yhdysvaltalaisen Oregonin osavaltionyliopiston kokoelmissa. Suomessa Mattisen töitä on ainakin Kansallisgalleriassa, Tampereen nykytaiteen museossa js Villa Gyllenbergissä.

Mattinen teki myös kirjankuvituksia. Vuonna 2007 Tanskan posti julkaisi Mattisen maalauksen Via Trionfale postimerkkinä.

Teoksia

Lähteet

Aiheesta muualla
Mattisen töitä Clausens-taidegallerian sivustolla 
Mattisen töitä Artnetissä 
Den poetiske hverdagsmaler, Mattisen esittely Berlingske-lehdessä

Kirjallisuutta
Mattinen, Seppo. Sormet välissä. Erikoispainos. Anders Nyborg A/S, 1985.

Suomalaiset taidegraafikot
Suomalaiset taidemaalarit
Tanskalaiset taidemaalarit
Vuonna 1930 syntyneet
Vuonna 2022 kuolleet